Bruce Springsteen. Born in the U.S.A.
La cassetta dal mais

En bus, cunzunt en in Fiat, na datti nagin player da dc. Perquai datti en questa ediziun ina cassetta dal mais. E quella ha passa quindesch onns ed ha accumpagnà il puntist Rafael M. atras bleras uras d'auto. Bruce, il vegl um che na sa betg chantar (commentari da la dunna da camera da la tele rumantscha taidla ella forsa Martin C: "Jeu schunnel la ghitarra e contel la cantschun..."?), basta, Bruce accumpogna era Punts sin road atras il Grischun chantond "Born in the U.S.A.", ed era nus essan naschids en il Grischun. "Sent to another ground to kill the yellow men" e nus mazzain mustgas cun il vaider da noss Fiat tranter Saigon (Sagogn) e Glion. E cunquai han Bruce ed il tur da Punts ina tscherta sumeglia e "Born in the U.S.A." la dretga cassetta sin nossa road. (Cunzunt sche il radio na funcziuna betg.)

Bruce Springsteen è il rocker american che cumbinescha rock zunt terrester cun texts critics. Cun "Born in the U.S.A." crititgava Springsteen la guerra en il Vietnam. Ma cunquai che sia musica è in simpel rock, bain da tadlar e magari er in pau masculina, e perquai che l'ironia è en ils Stadis Unids da l'America ina bella dunna Taliana, è noss song vegnì malchapì dal tuttafatg ed in president american ha tschernì "Born in the U.S.A." sco song per ses cumbat electoral. Uschè spert po la critica sociala sa stublar en in vischivaschi politic. Nus da PUNTS n'essan sa chapescha betg uschia, Bruce è tar nus en buns mauns.

"Nowhere to run, nowhere to go..." sgrigna Bruce vinavant. En quest punct datti dus pitschnas, u lain dir ina ed ina mesa differenza tranter Bruce e PUNTS. PUNTS ni curran ni van, Punts rodlan. E la mesa differenza: PUNTS sa il pli tard sin las cruschadas en tge direcziun rudlar - er sche be spontanamain.

"Born in the U.S.A." ha num la cassetta ed era il track da titel. Dasper quel datti anc bleras autras chanzuns che èn magari anc meglras. Chanzuns sco "Surender" u "Dancing in The Dark" cloma simplamain da laschar giu la fanestra, sentir il vent en fatscha, envidar ina Lucky e sa sentir in pau meglier che uschiglio.